A majmok bolygója: Háború / 2017. július 7.
Elhintették a konfliktust
Az új Majmok bolygója-filmek készítői sosem titkolták, hogy alapvetően egy trilógiában gondolkoznak, ami a jövő hét csütörtökön érkező Háborúval fog lezárulni. És bár Cézár, a majmok legendás vezérének története véget ér a Háborúval, ez nem jelenti azt, hogy ne tudnának új történeteket elmesélni ebben a világban, hiszen még odébb van, mire kialakult az a civilizáció, ahova az eredeti Majmok bolygójában visszatért Charlton Heston űrhajósa.
Matt Reeves, a Forradalom és a Háború rendezője egy friss interjúban arról beszélt, milyen irányba lehetne elindulni egy esetleges folytatásban – és hogyan alapoztak meg ennek a mostani filmben. Az irányvonalra Rossz Majom története utalhat, aki egy cirkuszból szökött meg, ott ragadt rá a Rossz Majom név (ezt mondták neki mindig az emberek), és teljesen véletlenül találkozik Cézárék csapatával, akik a majmok rejtekhelyét megtámadó Ezredesre vadásznak.
„Rossz Majom valójában egy mag, amiből egy egész erdő kikelhet. Ebben a történetben felfedjük, hogy a világ sokkal nagyobb, mint ahogy azt a majmok valaha képzelték. Vannak olyan majmok, akik Cézár vezetésének előnyei nélkül nőttel fel, és nemcsak egyedül vagy kettesével járnak, de egész kolóniák lehetnek, és talán ez okoz majd a jövőben problémákat Cézár majmainak. Bennük megvan a tartás, amit Cézár hatására fejlődött ki, de mi fog történni akkor, amikor olyan majmokkal találkoznak, akikből ez hiányzik?”
Egy esetleges folytatásban tehát Matt Reeves a majmok közt kibontakozó konfliktusokat venné számba. Az biztos, hogy nem mindenki támogatja Cézár békés megoldásait (erről szólt már a Forradalom is, amikor az emberekkel háborút kezdeményező Kobával kellett leszámolnia), és ahogy az eredeti filmből tudjuk, a szigorú hitelvekre épülő, a tudományos fejlődésről hallani sem akaró, és az embereket alantas fajnak tartó majomtársadalom hosszú – és nem éppen jó irányba mutató – fejlődésen megy keresztül azután, hogy elválunk Cézár csapatától a Háború végén.
Bőven van tehát miről filmet készíteni, pláne úgy, hogy a Háború készítői egyetértenek abban, hogy nem akarják az 1968-as filmet remake-elni, inkább új történeteket fognak kitalálni ebben a világban, ha megalapoznak a folytatásnak a Háború bevételei.